b"\n_START_ARTICLE_\nDVB-T\n_START_PARAGRAPH_\nDVB-T (Digital Video Broadcast \xe2\x80\x93 Terrestrial 'Digitaalne Videosaade \xe2\x80\x93 Maapealne') on tehnoloogia digitaalse televisioonisignaali \xc3\xbclekandeks maapealse leviv\xc3\xb5rgu kaudu samadel sagedusaladel nagu analoogtelevisiooni puhulgi._NEWLINE_DVB-T pole \xc3\xbchilduv kaabeltelevisiooniv\xc3\xb5rkudes kasutatava\xc2\xa0DVB-C\xc2\xa0standardiga: kuigi kasutatavad sageduskanalid on kattuvad, on signaali modulatsiooniskeem ja veaparanduskood erinevad.\n_START_SECTION_\nGeograafiline jaotus\n_START_PARAGRAPH_\nDVB-T standard on kasutusel kogu Euroopas, sealhulgas ka Eestis, lisaks suures osas Aasiast, kogu Austraalias ja Kesk-Ameerikas. \xc3\x9clej\xc3\xa4\xc3\xa4nud Ameerikas, Jaapanis, Koreas ja Hiinas on samaks tarbeks kasutusel teised standardid (ATSC, DMB-T, ISDB-T), mis pole \xc3\xbchilduvad DVB-T-ga ega ka omavahel._NEWLINE_\xc3\x9chisnimena neile erinevatele ja omavahel mitte\xc3\xbchilduvatele standarditele on kasutusel nimetus maapealne digitaaltelevisioon (DTT, Digital Terrestrial Television).\n_START_SECTION_\nMiinused v\xc3\xb5rreldes analoogtelevisiooniga\n_START_PARAGRAPH_\nDVB-T kanalite liigsel pakkimisel halveneb pildikvaliteet, mis on eriti m\xc3\xa4rgatav kiiresti muutuva kujutisega kaadrite puhul. Kui analoogtelevisiooni on n\xc3\xb5rga signaali puhul ka n.-\xc3\xb6 l\xc3\xa4bi lume v\xc3\xb5imalik vaadata, siis ebapiisava signaalitugevuse v\xc3\xb5i halva signaalikvaliteedi korral digitaaltelevisiooni vastuv\xc3\xb5tt katkeb.\n_START_SECTION_\nDVB-T2\n_START_PARAGRAPH_\nDVB-T edasiarendus on DVB-T2, mis kasutab efektiivsemat modulatsioonimeetodeid parendatud veakorrektsiooniga. Olenevalt modulatsiooniparameetritest v\xc3\xb5ib efektiivsuse kasv olla kuni 67% v\xc3\xb5rreldes DVB-T s\xc3\xbcsteemiga._NEWLINE_DVB-T2 on alates 2010. aasta l\xc3\xb5pust kasutusele v\xc3\xb5etud mitmes Euroopa riigis, n\xc3\xa4iteks Inglismaal, Soomes, Rootsis, Itaalias, Venemaal._NEWLINE_Eestis tehti esimesed testedastused Tallinnas 2010. a alguses Teletornist, ametlikult k\xc3\xa4ivitati \xc3\xbcle-eestiline (v.a. Saare- ja Hiiumaal) DVB-T2 multipleks 2012. aasta detsembris. Aprillis 2013 lisandus Orissaare saatja Saaremaal. Alates veebruarist 2019 levib MUX7 k\xc3\xb5ikidest saatejaamadest. Oktoobris 2019 k\xc3\xa4ivitati MUX4 DVB-T2 s\xc3\xbcsteemis, esialgu levib see P\xc3\xb5hja-Eestis._NEWLINE_MUX7 edastab Eesti Televisiooni ETV HD, ETV2 HD ja ETV+ HD ning Tallinna TV HD programmi 1080i/50 k\xc3\xb5rglahutusstandardiga, kasutades H264 videopakkimisalgoritmi. _NEWLINE_MUX4 edastab HD-standardis 10 tasulist telekanalit H265 ehk HEVC videopakkimisalgoritmiga."